***โครงการปลูกถ่ายตับจากพ่อแม่สู่ลูก***

***มูลนิธิรามาธิบดี ในพระราชูปถัมภ์ สมเด็จพระเทพรัตนสุดาฯ สยามบรมราชกุมารี***

ในปัจจุบันการปลูกถ่ายตับเป็นวิธีการรักษาวิธีเดียวสำหรับผู้ป่วยตับวายระยะสุดท้าย ซึ่งหากมิได้รับการรักษาโดยการปลูกถ่ายตับผู้ป่วยจะเสียชีวิตในที่สุด การปลูกถ่ายตับสามารถใช้ตับจากผู้บริจาคสมองตาย หรือตับจากพ่อแม่ที่ยังมีชีวิตอยู่ เนื่องจากภาวะการขาดแคลนตับจากผู้บริจาคสมองตาย เป็นเหตุให้ผู้ป่วยโรคตับที่รอการปลูกถ่ายตับอยู่นั้น เสียชีวิตก่อนจะได้รับการผ่าตัด ดังนั้นการใช้ตับจากพ่อหรือแม่ที่ยังมีชีวิตอยู่เป็นทางเลือกที่จะช่วยให้ผู้ป่วยได้รับการปลูกถ่ายตับในเวลาเหมาะสม ทำให้โอกาสรอดชีวิตสูงกว่า และผลการศึกษาในหลายประเทศพบว่า การปลูกถ่ายตับโดยใช้ตับจากผู้บริจาคที่ยังมีชีวิตอยู่นั้นได้ผลดีกว่าการใช้ตับจากผู้บริจาคสมองตาย โดยที่ผู้บริจาคตับมีโอกาสเกิดภาวะแทรกซ้อนต่ำและมักจะไม่รุนแรง

ภาควิชาศัลยศาสตร์ คณะแพทยศาสตร์ โรงพยาบาลรามาธิบดี ประสบความสำเร็จผ่าตัดปลูกถ่ายตับจากผู้ป่วยสมองตายให้เด็กเป็นครั้งแรกในทวีปเอเชีย เมื่อ พ.ศ 2533 และเมื่อปี พ.ศ 2541 ได้เริ่มดำเนินการปลูกถ่ายตับในเด็ก โดยใช้ตับจากผู้บริจาคที่มีชีวิต จากแม่ให้กับลูกตับวายระยะสุดท้ายอายุ 1 ปีครึ่ง สำเร็จเป็นครั้งแรกในประเทศไทย นับตั้งแต่ปี พ.ศ 2541 จนถึงปัจจุบัน ดำเนินงานมาเป็นเวลา 9 ปี ทำการผ่าตัดปลูกถ่ายตับจากพ่อหรือแม่สู่ลูกที่มีอาการตับวายระยะสุดท้ายทั้งสิ้น 24 ราย ผู้ป่วยรอดชีวิต 20 ราย คิดเป็นอัตราการรอดชีวิต 83% โดยผู้ป่วยรอดชีวิตมีการทำงานของตับอยู่ในเกณฑ์น่าพอใจและมีคุณภาพชีวิตที่ดี ผู้บริจาคซึ่งเป็นพ่อหรือแม่ผู้ป่วยไม่มีผู้ใดเสียชีวิตและสุขภาพดีทุกคน

การปลูกถ่ายตับเป็นการรักษาขั้นตติยภูมิที่ต้องอาศัยแพทย์ผู้เชี่ยวชาญหลายสาขา เช่น ศัลยแพทย์ กุมารศัลยแพทย์ แพทย์จุลศัลยกรรม กุมารแพทย์โรคทางเดินอาหารและตับ และ กุมารแพทย์สาขาต่างๆ วิสัญญีแพทย์ รังสีแพทย์ พยาธิแพทย์ ฯลฯ ตลอดจนบุคลากรระดับต่างๆ มากมาย ผลการรักษาที่ดีต้องใช้เทคนิคการผ่าตัดขั้นสูง ละเอียดอ่อนและใช้เวลาการผ่าตัดนาน ต้องมี ICU ที่มีคุณภาพ ตลอดจนการดูแลผู้ป่วยทั้งก่อนผ่าตัดและการดูแลผู้ป่วยในระยะยาวโรงพยาบาลรามาธิบดีมีบุคลากรและศักยภาพที่พร้อมจะพัฒนางานด้านการปลูกถ่ายตับเด็กให้เป็นศูนย์การปลูกถ่ายตับเด็กในประเทศไทย

อย่างไรก็ตามการปลูกถ่ายตับมีค่ารักษาพยาบาลค่อนข้างสูงและยังต้องกินยากดภูมิคุ้มกันตลอดจนการติดตามอาการทางคลินิกและตรวจเลือดสม่ำเสมอ เป็นเหตุให้ผู้ป่วยเด็กยากไร้ไม่สามารถรับการรักษาโดยการปลูกถ่ายตับและเสียชีวิตในที่สุด โรงพยาบาลที่ให้บริการปลูกถ่ายตับจากพ่อแม่สู่ลูกสำเร็จมีอีกสองแห่งคือ โรงพยาบาลจุฬาฯ และโรงพยาบาลเชียงใหม่ โดยทั้งสองพยาบาลมีกองทุนสำหรับผ่าตัดปลูกถ่ายตับให้เด็กโดยเฉพาะ อย่างไรก้ตามแต่ละปียังคงมีเด็กโรคตับแข็งเสียชีวิตเนื่องจากขาดโอกาสในการปลูกถ่ายตับประมาณปีละ 5-10

เพื่อเป็นการเฉลิมพระเกียรติสมเด็จพระเทพรัตนราชสุดาฯสยามบรมราชกุมารี ทางคณะแพทยศาสตร์ โรงพยาบาลรามาธิบดี ซึ่งมีความพร้อมของบุคลากรสูงสุดในการให้บริการผ่าตัดปลูกถ่ายตับจากพ่อ แม่สู่ลูก จึงได้จัดทำโครงการปลูกถ่ายตับเด็ก เพื่อให้ผู้ป่วยยากไร้มีโอกาสได้รับการรักษาที่เหมาะสมและเพื่อเป็นการพัฒนาศักยภาพการบริการผู้ป่วยในระดับตติยภูมิสอดคล้องกับวิสัยทัศน์ของคณะแพทยศาสตร์ โรงพยาบาลรามาธิบดี

โดยงบประมาณ ค่ารักษาพยาบาลต่อ 1 รายนั้น จะประกอบไปด้วย 1. ค่าผ่าตัดลูกและค่ารักษาหลังผ่าตัดระยะแรก 1-2 เดือน =600,000 – 800,000 บาท 2. ค่าผ่าตัดพ่อหรือแม่ผู้บริจาค 100,000 บาท 3.ค่ากดยาคุมภูมิคุ้มกันและการตรวจเลือด 10,000 บาท /เดือน ซึ่งผู้ป่วยโรคตับที่ยากไร้ จำเป็นต้องได้รับการอุปถัมภ์จากมูลนิธิรามาธิบดี ประมาณ 3 รายต่อปี ค่าใช้จ่ายในปีแรก 800,000-900,000 บาท / คน